**Podmienky ceny Učiteľská osobnosť Slovenska**

Všeobecné podmienky pre prihlásenie sa do ceny Učiteľská osobnosť Slovenska – Global Teacher Prize.

Prihlásením do ceny Učiteľská osobnosť Slovenska každý účastník potvrdzuje, že súhlasí s podmienkami ocenenia uvedenými nižšie.

**1. Učiteľská osobnosť Slovenska** **– Global Teacher Prize Slovakia**

Ocenenie Učiteľská osobnosť Slovenska vyhlasuje CEEV Živica a jeho vzdelávací program pre pedagógov Komenského inštitút (ďalej len usporiadateľ). Veríme, že naša budúcnosť je ovplyvnená kvalitným vzdelávaním a o ňom rozhodujú učitelia. Chceme nájsť a oceniť tých najlepších z nich. Kandidát, ktorý sa umiestni na prvom mieste získa finančnú odmenu v hodnote 4 000 €. Súčasne pomôžeme s prihlásením všetkým finalistom národnej ceny do medzinárodnej ceny Global Teacher Prize.

**2. Spôsobilosť k účasti v projekte**

Každý účastník súťaže musí spĺňať nasledujúce podmienky:

* Musí byť vo veku minimálne 18 rokov.
* Musí byť občanom Slovenskej republiky, rozprávať slovenským jazykom.
* Musí byť učiteľom základnej alebo strednej školy na území Slovenskej republiky.
* Musí byť učiteľom na plný alebo čiastočný úväzok vrátane, alebo učiteľom v online kurzoch určených pre žiakov a študentov vo veku od 6 do 18 rokov na území Slovenskej republiky, pričom musí odučiť mininálne 10 hodín týždenne.
* Nesmie byť víťazom alebo finalistom minulého ročníka ceny.

**3. Prihlasovanie na cenu**

Za účelom účasti na cene Učiteľská osobnosť Slovenska je potrebné vyplniť prihlasovací formulár dostupný na webovej stránke projektu do termínu uvedeného v aktuálnom harmonograme ocenenia.
Organizátor si vyhradzuje právo predĺžiť prihlasovanie na ocenenie v prípade, že počet prihlásených v riadnom prihlasovacom termíne nedosiahne počet 100.

**4. Kritériá výberu víťaza**

Účastníci projektu sú hodnotení podľa nasledujúcich kritérií:

* Podpora vzdelávacieho úspechu každého žiaka.
* Vytváranie prenositeľných inovatívnych foriem výučby.
* Spolupráca s ďalšími vzdelávacími organizáciami vrátane zahraničia a aktívna účasť v mimoškolských aktivitách.
* Zapojenie a vplyv v profesijnej komunite.

**5. Spôsob výberu víťaza**

Usporiadateľ vyradí neúplné či inak nekompletné prihlášky. Neúplnou prihláškou sa rozumie taká prihláška, u ktorej nie sú popísané všetky povinné kritériá (označené hviezdičkou).

**V prvom kole** prihlášky posudzuje 9 členov odbornej poroty. Každý člen poroty hodnotí anonymne určitú časť prihlášok v trojici s inými členmi poroty. Trojica porotcov je od kandidátov nezávislá, čo je doložené Prehlásenim o nezávislosti.

Člen poroty hodnotí osobitne naplnenie každého zo štyroch kritérií, t.j. za každé kritérium môže udeliť 0 až 10 bodov. Prvé a druhé kritérium majú v hodnotení dvojnásobnú váhu – počet pridelených bodov sa zdvojnásobuje. Celkovo môže hodnotiteľ v prvom kole udeliť maximálne 60 bodov (1. kritérium – 10x2; 2. kritérium – 10x2; 3. kritérium – 10, 4. kritérium – 10). Traja hodnotitelia tak môžu jednej prihláške spoločne udeliť maximálne 180 bodov. V prípade vysokého počtu prihlásených pedagógov (120 a viac) si organizátor vyhradzuje právo prizvať k prvému kolu hodnotenia pomocnú porotu, ktorá bude mať v procese hodnotenia poradný hlas. Na pomocnu porotu sa vzťahujú rovnaké podmienky ako na porotu uvedenú v odseku - 5. Spôsob výberu víťaza.

Na základe splnených kritérií a získaného počtu bodov postúpia do druhého kola všetky prihlášky, ktoré dosiali v súčte aspoň 126 bodov (70%) od troch hodnotiteľov. Do druhého kola musí postúpiť minimálne 30 prihlášok. Ak by na základe bodov postúpilo do druhého kola menej ako 30 prihlásených učiteľov, doplní sa tento počet o prihlášky s najvyšším počtom bodov pod hranicou postupu. V prípade rovnakého počtu bodov na poslednom postupujúcom mieste, postupujú do druhého kola všetky prihlášky s týmto bodovým ohodnotením.

Vzhľadom na fakt, že v prvom kole hodnotia každú prihlášku iba traja porotcovia, vyhradzuje si organizátor ceny právo posunúť do druhého kola aj prihlášky, ktoré sa umiestnili tesne pod hranicou postupu, t.j. s maximálnou stratou 5 bodov od hranice (125-120 bodov) v prípade, že sa celkový počet postupujúcich výrazne nezvýši.

V prípade, že v prvom kole hodnotenia nastane medzi bodovaním uchádzačov porotcami vysoký bodový rozdiel, ktorý by mal vplyv na postúpenie/nepostúpenie kandidáta do druhého kola, prihláška takéhoto kandidáta sa ponechá na posúdenie ďalšiemu porotcovi, ktorú ju dovtedy nehodnotil. Rozdiel bodov v individuálnom hodnotení musí byť v takom  prípade medzi najvyšším a najnižším hodnotením minimálne 30 bodov. Príklad pri hodnotení tromi porotcami: 50b, 50b, 15b - výrazný bodový rozdiel v hodnotení porotcami.

**Členov odbornej poroty vyberá usporiadateľ.**
Odborná porota je vyberaná na základe svojej expertízy a tvoria ju odborníci Slovenska v oblasti vzdelávania.
Prihlášky pridelené porotcovi, ktorý sa nemôže z akýchkoľvek dôvodov zúčastniť, budú rozdelené medzi ostatných porotcov.

Porotkyňa zastupujúca medzinárodný formát Global Teacher Prize sa hodnotenia práce finalistov zúčastní až v poslednom kole hodnotenia (Osobné stretnutie s finalistami vo Vzdelávacom centre Zaježová). V prípade, že by sa z akýchkoľvek dôvodov nemohla zúčastniť, tak rozhodne ostatná 9-členná porota.

**V druhom kole** hodnotia všetky postupujúce prihlášky 9 členovia odbornej poroty. Každý člen odbornej poroty vyberie a do poradia umiestni 15 najlepších prihlášok zo všetkých postupujúcich prihlášok na základe tých istých štyroch kritérií. Každý člen odbornej poroty určuje poradie anonymne, pričom kandidát umiestený na prvom mieste získava 15 bodov a kandidát na 15tom mieste 1 bod. Súčet získaných bodov pre každého kandidáta od každého porotcu určuje celkové poradie pätnástich semifinalistov a zvyšných uchádzačov. V prípade rovnakého počtu bodov na poslednom postupujúcom mieste, odborná porota po diskusii vyberie hlasovaním kandidáta/ kandidátov tak, aby do tretieho kola postúpilo 15 semifinalistov.

Výsledkom hodnotenia bude bodový zoznam prihlásených učiteľov.

**V treťom kole** dochádza k stretnutiu 9 členov odbornej poroty, ktorých cieľom bude prediskutovať výsledky hodnotenia v druhom kole a spoločne vybrať TOP 10 finalistov a odsúhlasiť zoznam TOP 30 učiteľov. Členovia odbornej poroty, ktorí sa z objektívnych dôvodov nebudú môcť zúčastniť naživo alebo online poskytnú svoje stanovisko v písomnej podobe (e-mail).

**Vo štvrtom kole** dochádza k dvojdňovému osobnému stretnutiu všetkých členov odbornej poroty a vybraných TOP 10 finalistov vo Vzdelávacom centre Zaježová. Vzhľadom na prebiehajúcu pandémiu koronavírusu COVID-19 v pípade, že zorganizovanie osobného stretnutia vo vzdelávacom centre v Zaježovej nebude možné, dôjde vo štvrtom kole k online stretnutiu všetkých členov odbornej poroty a vybraných TOP 10 finalistov prostredníctvom platformy zoom.

Finalisti odprezentujú odbornej porote svoju prácu, poskytnú ukážky svojej činnosti a budú k dispozícii na odborné rozhovory. Odborná porota v závere osobného stretnutia určí víťaza, ktorého meno ostane anonymné až do slávnostného vyhlásenia výsledkov.

V prípade, že sa ktorýkoľvek člen odbornej poroty nebude môcť zúčastniť ktoréhokoľvek kola hodnotenia, nahradí jeho pozíciu iný porotca určený organizátorom ocenenia. V prípade, že sa ktorýkoľvek člen odbornej poroty nebude môcť zúčastniť osobného stretnutia, spojí sa tento člen so zvyškom poroty formou zvukovej konferencie alebo videokonferencie, prípadne pošle svoje osobné stanovisko k hodnoteniu finalistov písomnou formou, a to buď poštou alebo e- mailom vo vopred nedefinovanej podobe.

**Cena verejnosti**

Minimálne mesiac pred oficiálnym vyhlásením víťaza ceny Učiteľ Slovenska bude spustené verejné hlasovanie o Cenu verejnosti. Cieľom Ceny verejnosti je priblížiť príbehy aktívnych učiteľov verejnosti. Výsledky vyhlasuje usporiadateľ počas slávnostného večera, ktorý sa koná v súlade s harmonogramom projektu. Usporiadateľ alebo známa slovenská osobnosť udelí ocenenie Učiteľ Slovenska víťazovi a tiež oznámi víťaza Ceny verejnosti.
Hlasovať v cene verejnosti je možné maximálne v počte 5 hlasov na jedného učiteľa z jednej emailovej adresy počas celého obdobia hlasovania.

**Cena zastúpenia Európskej komisie na Slovensku**

Poslaním Ceny Zastúpenia Európskej komisie je ocenenie za výnimočný výkon v oblasti podpory a posilňovania európskych hodnôt. Je vyjadrením našej vďačnosti a uznania učiteľom, ktorí sú svojou prácou oddaní zviditeľneniu európskych hodnôt založených na ľudskej dôstojnosti a ľudských právach, rovnosti, slobode, demokracii a právnom štáte. Cena zastúpenia Európskej komisie bude udelená jednému z učiteľov TOP 10, ktorého vyberie odborná porota počas dvojdňového stretnutia 4. kola výberu laureáta.

**6. Predmet výhry ocenenia**

Predmetom výhry hlavnej ceny je 4 000€ a spiatočná cesta na odovzdávanie ceny Global Teacher Prize (ďalej len výhra). Túto výhru získava finalista, ktorý sa umiestnil na prvom mieste. Usporiadateľ ceny uzavrie s výhercom ceny darovaciu zmluvu, v ktorej sa zaviaže k prevedeniu výhry na výhercu.

Predmetom výhry ceny verejnosti je 2 000€ . Túto výhru získava finalista, ktorého vybrala verejnosť v oficiálnom verejnom hlasovaní. Usporiadateľ ceny uzavrie s výhercom ceny darovaciu zmluvu, v ktorej sa zaviaže k prevedeniu výhry na výhercu.

Predmetom výhry ceny zastúpenia Európskej komisie na Slovensku je vecný dar v hodnote 1000 €. Túto cenu získava finalista, ktorého vybrala odborná porota. Usporiadateľ ceny uzavrie s výhercom ceny darovaciu zmluvu, v ktorej sa zaviaže k odovzdaniu daru na výhercovi.

**7. Prehlásenie účastníka ocenenia**

Podaním prihlášky účastník projektu:

* Potvrdzuje, že je spôsobilý zúčastniť sa projektu.
* Udeľuje usporiadateľovi nevýhradnú, neodvolateľnú, bezplatnú a celosvetovú licenciu k používaniu a úprave prihlášky vrátane priložených dokumentov, a to úplne alebo sčasti pre nekomerčné účely bez nároku na akúkoľvek platbu alebo iné plnenie a udeľuje mu súhlas s ich prezentáciou v médiách.

• Prehlasuje, že je autorom materiálov, ktoré zaslal ako dokumenty osvedčujúce činnosť účastníka ocenenia vo vzťahu k danému kritériu.

• Udeľuje súhlas so zverejnením ako aj iným spracovaním svojho mena a podoby bez predošlého upozornenia alebo akékoľvek dodatočnej kompenzácie, a to v súlade s platnými právnymi predpismi.

• Víťaz udeľuje súhlas tiež k tomu, aby usporiadateľ publikoval (medializoval) jeho meno, hlas, podobu i skutočnosť, že vyhral a všetky záležitosti s tým spojené.

• Potvrdzuje, že súhlasí s podmienkami ocenenia a zaväzuje sa, že v prípade akéhokoľvek porušenia týchto podmienok spôsobeného jeho zavinením nahradí vzniknutú škodu.

**8. Ďalšie pravidlá projektu**

Každý účastník projektu môže podať iba jednu prihlášku. Duplicitné prihlášky sa z prihlasovacieho systému odstraňujú. Nominácia inej osoby ako kandidáta nebráni účasti v projekte. V súvislosti s podaním prihlášky nevzniká účastníkom projektu nárok na náhradu nákladov spojených s účasťou v projekte či akúkoľvek inú finančnú odmenu. Usporiadateľ nenesie zodpovednosť za neúplné prihlášky, v prípade technických problémov môže organizátor i po ukončení termínu prihlasovania na ocenenie poskytnúť uchádzačom technickú pomoc v podobe nahrania prihlášky alebo jej časti alebo prílohy do prihlasovacieho systému.
Uchádzač však o technickom probléme musí organizátora informovať do polnoci posledného dňa prihlasovania na ocenenie.
Organizátor nenesie zodpovednosť za neúplné alebo nesprávne vyplnené prihlášky. Takéto prihlášky sú z hodnotiaceho procesu vyradené (neplatí v prípade technických problémov, kedy uchádzač o technickom probléme organizátora včas informoval - do polnoci posledného dňa prihlasovania na ocenenie).

Podľa uváženia odbornej poroty či usporiadateľa, môže byť požadované, aby účastník projektu predložil doklad o splnení niektorej z podmienok ocenenia či inej skutočnosti podstatnej pre výber víťaza.

Všetky osobné údaje, okrem tých uvedených v prihláške, zhromaždené v súvislosti s konaním súťaže, slúžia výhradne pre účely správy ocenenia a budú spracované v súlade so zákonom č. 428/2002 Z. z. o ochrane osobných údajov a Zásadami ochrany osobných údajov usporiadateľa.

Víťaz nesie výhradnú zodpovednosť za splnenie daňových povinností, ktoré vznikli v súvislosti s jeho účasťou v projekte. Usporiadateľ si vyhradzuje právo ukončiť projekt bez udelenia ceny v prípade, že zistí, že účastníci projektu nesplnili stanovené podmienky.

Bez ohľadu na akékoľvek iné ustanovenia týchto podmienok si usporiadateľ vyhradzuje právo upustiť od výplaty odmeny účastníkom projektu a/alebo požadovať od víťaza vrátenie čiastky, ktorá už bola vyplatená ak kedykoľvek po udelení ceny víťazovi zistí, že: (a) akákoľvek časť z prihlasovacieho materiálu je nepravdivá alebo zavádzajúca, (b) víťaz nebol spôsobilý účasti v projekte alebo (c), boli porušené podmienky projektu.

Cena Učiteľská osobnosť Slovenska a tieto podmienky sa riadia platnými zákonmi Slovenskej republiky. Všetky nároky alebo spory vzniknuté v súvislosti s konaním súťaže alebo týmito podmienkami podliehajú právomoci slovenských súdov.

**9. Harmonogram ceny Učiteľská osobnosť Slovenska 2023**

12.9.2023 – 5.11.2023 Nominácie na cenu Učiteľská osobnosť Slovenska
12.9.2023 – 30.11.2023 Prihlasovanie na cenu Učiteľská osobnosť Slovenska
8.12. 2023– 8.2.2024 Hodnotenie prihlášok odbornou porotou (1., 2., 3., kolo)
15.3.2024 – 17.3.2024 Stretnutie s finalistami vo Vzdelávacom centre Zaježová
8.4.2024 - 12.5.2024 Spustenie hlasovania o Cenu verejnosti
23.5.2024 Slávnostný galavečer Učiteľská osobnosť Slovenska 2023